****

**UPRAVNI ODJEL ZA GOSPODARSTVO, TURIZAM,**

**INFRASTRUKTURU I EU FONDOVE**

**KLASA: 403-01/18-01/2**

**URBROJ: 2198/1-18-18-6**

**Zadar, 9. travnja 2018. godine**

Zadarska županija, Upravni odjel za gospodarstvo, turizam, infrastrukturu i EU fondove, temeljem Odluke o provedbi Programa kreditiranja obiteljskog smještaja „Welcome“ na području Zadarske županije KLASA: 403-01/18-01/2, URBROJ: 2198/1-01-18-5 od 26. ožujka 2018. godine („Službenik glasnik Zadarske županije“ broj 7/18) objavljuje

**J A V N I P O Z I V**

**IZNAJMLJIVAČIMA**

**za podnošenje zahtjeva za Program kreditiranja obiteljskog smještaja „Welcome“ na području Zadarske županije**

Zadarska županija kao provoditelj Programa kreditiranja obiteljskog smještaja “Welcome” na području Zadarske županije (u daljnjem tekstu: Program) poziva iznajmljivače koji zadovoljavaju uvjete Programa za podnošenje zahtjeva za subvenciju kamatne stope u okviru raspoloživih sredstava Županijskog proračuna za 2018. godinu na poziciji Upravnog odjela za gospodarstvo, turizam, infrastrukturu i EU fondove.

**1. CILJ PROGRAMA**

Cilj Programa je realizacija investicijskih projekata u turističkoj djelatnosti obiteljskog smještaja na području Zadarske županije sa svrhom:

* povećanja kategorizacije smještajnih kapaciteta,
* podizanja razine usluge,
* jačanja vidljivosti segmenta obiteljskog smještaja,
* poticanja specijalizacije prema različitim ciljnim skupinama,
* stvaranja značajne strateške prednosti te
* stvaranja preduvjeta za produljenje sezone.

**2. PARTNERI U PROGRAMU**

* Zadarska županija u smislu provoditelja Programa, tj. provoditelja subvencije kamata,
* TZ Zadarske županije u smislu provoditelja akcije označavanja kvalitete „Welcome“ te
* poslovne banke u smislu davatelja kredita.

Program se provodi u suradnji sa sljedećim bankama:

**- OTP BANKA d.d.,**

**- HRVATSKA POŠTANSKA BANKA d.d.,**

**- ERSTE&STEIERMÄRKISCHE BANK d.d.,**

**- PRIVREDNA BANKA ZAGREB d.d.**

**3. KORISNICI KREDITA**

Korisnici kredita po ovom Programu mogu biti fizičke osobe – pružatelji ugostiteljske usluge smještaja u domaćinstvu registrirani u Republici Hrvatskoj (u daljnjem tekstu: Iznajmljivači) sukladno Zakonu o ugostiteljskoj djelatnosti (Narodne novine broj 138/06, 152/08, 43/09, 88/10, 50/12, 80/13, 30/14, 89/14, 152/14, 85/15 i 121/16) i Pravilniku o razvrstavanju i kategorizaciji objekata u kojima se pružaju ugostiteljske usluge u domaćinstvu (Narodne novine broj 88/07, 58/08, 45/09, 78/14, 9/16, 54/16, 61/16 i 69/17), koji posjeduju Rješenje Ureda državne uprave nadležnog za izdavanje Rješenja kojim se odobrava pružanje ugostiteljskih usluga u domaćinstvu i koji odobrena sredstva u 100%-tnom iznosu namjeravaju uložiti u vlastite smještajne kapacitete na području Zadarske županije.

**Korisnici kredita mogu biti isključivo:**

* Iznajmljivači koji već imaju oznaku kvalitete „Welcome“ te žele poboljšati kvalitetu svog smještaja,
* Iznajmljivači koji su temeljem raspisanog Javnog poziva za dodjelu oznake kvalitete podnijeli zahtjev za dodjelu oznake kvalitete „Welcome“, a koji trenutno ne ispunjavaju uvjete koji se odnose na uređenost okoliša, interijer ili uvjete za podbrendove, a žele napraviti ulaganja i time ispuniti uvjete.

Prednost prilikom odobravanja kredita imaju Iznajmljivači koji već imaju oznaku kvalitete „Welcome“ i žele stvoriti uvjete za dobivanje pripadajućeg podbrenda „Welcome“:

* „Rural“ - boravak u obnovljenim tradicionalnim kamenim kućama za odmor u seoskom okruženju s dodatnim uslugama/vrijednošću,
* „City“ - boravak u smještajnim objektima u staroj gradskoj jezgri grada Zadra;,
* „Family“ - smještaj u objektima orijentiranim na segment obitelji s djecom do 12 godina,
* „Bike“ - smještaj u objektima orijentiranim na segement gostiju s biciklom.

Prijavitelj, korisnik subvencije, mora biti državljanin RH i imati prebivalište u Zadarskoj županiji.

Prijavitelj ne smije biti zaposlenik Zadarske županije. Ova odredba se jednako primjenjuje i na s njim povezane osobe, a to su: bračni ili izvanbračni drug, srodnici po krvi u pravoj liniji, posvojitelji, posvojenici te bračni ili izvanbračni drugovi svih navedenih.

**4. KREDITNI POTENCIJAL**

Kreditni potencijal iznosi 10.000.000,00 kuna.

**5. NAMJENA KREDITNIH SREDSTAVA**

Sredstva se odobravaju isključivo za uređenje, modernizaciju (podizanje kvalitete objekta), nabavu opreme u svrhu poboljšanja ili proširenja ponude usluga, točnije:

* ispunjavanje uvjeta prema Pravilniku označavanja kvalitete (labelling) u obiteljskom smještaju, članak VII., točke 2. i 3. kriterija;
* za proširenje ponude pružanja usluga po pripadajućim podbrendovima oznake kvalitete „Welcome“ („Rural“, „City“, „Family“, „Bike“), kao i ostalih standarda posebne ponude koje provodi TZ Zadarske županije.

**6. IZNOS KREDITNIH SREDSTAVA:**

* najniži iznos: 30.000,00 kuna
* najviši iznos: 150.000,00 kuna

**7. ROK OTPLATE KREDITA, POČEK I DINAMIKA OTPLATE:**

* rok otplate kredita do 5 godina,
* poček jedna godina koja nije uključena u rok otplate i
* dinamika otplate u dogovoru s bankom.

**8. KORIŠTENJE KREDITA**

* rok korištenja kredita je do 12 mjeseci

**9. KAMATNA STOPA NA KREDIT:**

* do najviše 5,0% godišnje, fiksno, za cijelo razdoblje otplate kredita,
* kamate se naplaćuju prema ugovoru između Banke i Iznajmljivača (korisnika kredita) u tijeku korištenja kredita, počeka i otplate.

Zadarska županija subvencionira kamatu na odobrene kredite sa četiri (4) postotna poena za ulaganja na području otoka Zadarske županije (osim otoka Vira i Paga) i ruralna područja (naselja Zadarske županije koja nemaju izlaz na more) tako da kamata za krajnje korisnike u konačnici može iznositi najviše 1% godišnje. Za preostala područja Zadarske županije, Županija subvencionira kamatu s tri (3) postotna poena tako da kamata za krajnjeg korisnika može iznositi najviše 2% godišnje.

Prijavitelj - korisnik subvencije gubi pravo na subvenciju u slučaju nenamjenskog trošenja odobrenih sredstava.

**10. NAKNADA BANCI**

* do najviše 1% jednokratno na iznos odobrenog kredita za sve troškove Banke, a prije korištenja kredita.

**11. VALUTNA KLAUZULA**

* sve financijske odrednice između Banke i Iznajmljivača (korisnika kredita) vežu se uz kunu.

**12. INSTRUMENTI OSIGURANJA:**

* hipoteka, sudužništvo, jamci i drugi instrumenti osiguranja koje privatni iznajmljivač (korisnik kredita) ugovori s poslovnom bankom.

**13. STATUS KORISNIKA KREDITA**

Iznajmljivač ne mora biti deponent odabrane poslovne banke prije podnošenja zahtjeva.

**14. PRIJAVNA DOKUMENTACIJA:**

* Obrazac OB-001: Zahtjev za kredit za Program kreditiranja „WELCOME“ na području Zadarske županije,
* Obrazac OB-002: Izjava,
* Preslika Rješenja Ureda državne uprave nadležnog za izdavanje Rješenja kojim se odobrava pružanje usluga smještaja u domaćinstvu iznajmljivača,
* Potvrda izdana od strane nadležne lokalne turističke zajednice s područja Zadarske županije kojom se potvrđuje da je podnositelj zahtjeva:

- nositelj oznake kvalitete „WELCOME“ (ili priložiti presliku Ugovora kojom se potvrđuje dodjela oznake kvalitete „WELCOME“) ili

**-** iznajmljivač koji jepodnio zahtjev za dobivanje oznake kvalitete „WELCOME“, nakon objavljenog posljednjeg Javnog poziva Turističke zajednice Zadarske županije nadležnoj turističkoj zajednici (preslika prijavnog lista),

* Potvrda o plaćenoj boravišnoj pristojbi,
* Kratki opis ulaganja za koja se traže kreditna sredstva (maksimalno 1 stranica), a sve u skladu prema kriterijima propisanima za ulazak u članstvo sustava kvalitete „WELCOME“ ,
* Rješenje nadležnog tijela o uvjetima građenja, ili građevinska dozvola ili potvrda glavnog projekta, ako se ulaganja odnose na proširenje, obnovu ili rekonstrukciju objekata, sukladno važećim zakonima iz prostornog uređenja i gradnje u doba njihovog ishođenja,

**15. NAČIN ISPLATE SREDSTAVA**

Sredstva se doznačuju bezgotovinskom isplatom na račun dobavljača ili izvršitelja usluge za Privatnog iznajmljivača (korisnika kredita) temeljem ovjerene situacije, predračuna, računa ili ugovora o isporuci ili kupnji u visini od najmanje 80% te isplatom Korisniku kredita na transakcijski račun do najviše 20% iznosa odobrenog kredita uz obvezno pravdanje dokumentacijom za namjensko korištenje kredita.

1. **ROK, NAČIN I MJESTO PODNOŠENJA ZAHTJEVA**

Rok za podnošenje zahtjeva počinje danom objave Javnog poziva, a traje do iskorištenja kreditnog potencijala. Javni poziv, obrazac zahtjeva za kredit i popis dokumentacije koju treba priložiti uz zahtjev, podnositelji mogu preuzeti s *web-stranice* Zadarske županije: www.zadarska-zupanija.hr pod poveznicom *Natječaji/Potpore i priznanja/Aktivni natječaji* ili se mogu preuzeti u Upravnom odjelu za gospodarstvo, turizam, infrastrukturu i EU fondove.

Zahtjev za provedbu Programa kreditiranja „WELCOME“ na području Zadarske županije dostavlja se poštom na adresu:

**ZADARSKA ŽUPANIJA**

**Upravni odjel za gospodarstvo, turizam, infrastrukturu i EU fondove**

**Božidara Petranovića 8**

**23 000 Zadar**

**s naznakom - Program kreditiranja "WELCOME“**

- ili osobnom dostavom u pisarnicu Zadarske županije koja se nalazi na adresi:

**Božidara Petranovića 8** (prizemno)**, 23 000 Zadar**

1. **DODATNE INFORMACIJE**

Sva pitanja vezana uz ovaj Javni poziv mogu se dobiti na tel. 023/350-430 ili 023/350-342.

Tekst javnog poziva objavljen je na mrežnoj stranici Zadarske županije [www.zadarska-zupanija.hr](http://www.zadarska-zupanija.hr), a obavijest o objavi Javnog poziva u dnevnom tisku.

Konačnu odluku o odobrenju kredita podnositelju zahtjeva s pozitivnim mišljenjem Povjerenstva za provedbu programa kreditiranja „WELCOME“ na području Zadarske županije donosi banka nakon obrade zahtjeva.

Banka može odbiti zahtjev za kredit.

 **UPRAVNI ODJEL ZA GOSPODARSTVO,**

 **TURIZAM, INFRASTRUKTURU I**

 **EU FONDOVE**